Иван Николов
Зайо космонавт

chitanka.info

— Зайо Байо, де така по пладне?

Как остави горския гъстак?

Вразуми се, вълк ще те нападне…

Зайо Байо суче сур мустак

и отвръща само с къса дума:

— А бе, викат ме на космодрума!

Телеграма съм получил вчера —

искат да ме пращат на Венера.

А след Зайо иде стрина Зайка…

И понеже е грижлива майка,

води свойте седем сиви зайчета

със опашчици — като кравайчета.

Жив и здрав, нахранен с млада шума,

крачи Зайо наш към космодрума.

Там ще викне:

— Чичовци и лелки,

аз не искам грижи и любов…

Дайте ми едно чувалче зелки

и за полет вече съм готов!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.